Национална академија за јавну управу, на основу члана 54. Закона о државним службеницима („Службени гласник РС“, бр. 79/05, 81/05-исправка, 83/05 - исправка, 64/07,  67/07- исправка, 116/08, 104/09, 99/14, 94/17, 95/18, 142/22, 13/25, 19/25, 109/25, 9/26 и 80/26), члана 9. став 1. Уредбе о интерном и јавном конкурсу за попуњавање радних места у државним органима („Службени гласник РС“, бр. 2/19, 67/21 и 19/26), Закључка Комисије за давање сагласности за ново запошљавање и додатно радно ангажовање код корисника јавних средстава 51 број: 112-14521/2025 од 29. децембра 2025. године, оглашава

ЈАВНИ КОНКУРС ЗА ПОПУЊАВАЊЕ ИЗВРШИЛАЧКОГ РАДНОГ МЕСТА

I    Орган у коме се попуњавају радна места:  Национална академија за јавну управу, Београд, Булевар Михајла Пупина 2. 
 
II   Радна место којa се попуњавају:

      1) радно место руководилац групе у Групи за комуникацију и координацију,  самостални саветник, 1 извршилац. 
Опис послова: Руководи Групом, планира рад државних службеника у Групи, пружа стручна упутства, координира и надзире њихов рад и учествује у процесима који су у вези са стручним усавршавањем државних службеника у Групи; сарађује са запосленима задуженим за стручно усавршавање у органима јавне управе ради праћења ефеката спровођења усавршавања; стара се о издавачкој делатности Академије; сарађује се другим организационим јединицама и координира послове односа са јавношћу, успоставља и координира сарадњу са представницима различитих медија; стара се о промотивним активностима Академије; припрема план комуникације са органима, институцијама и организацијама јавне управе ради остваривања циљева пословања Академије и прати његово спровођење; припрема и ажурира Информатор о раду Академије; учествује у успостављању и функционисању система финансијског управљања и контроле у пословима из делокруга Групе; израђује извештаје, анализе и информације из делокруга Групе и обавља и друге послове по налогу директора.
Услови: Стечено високо образовање из научне, односно стручне области у оквиру образовно-научног поља друштвено-хуманистичких  или природно-математичких наука или из научне области организационе науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, мастер струковним студијама, односно на основним студијама у трајању од најмање четири године или специјалистичким студијама на факултету, најмање три године радног искуства у струци, положен државни стручни испит као и потребне компетенције за радно место.

Висина основне плате: 114.287 динара (нето)

Место рада: Београд, Војводе Степе 51.

      2) радно место за међународну сарадњу у Групи за међународну сарадњу-Сектор за међународну сарадњу и пројекте, саветник, 1 извршилац
Опис послова: Прати прописе домаћег, европског и међународног законодавства, међународних стандарда и преузетих међународних обавеза у вези са стручним усавршавањем и развојем запослених; остварује сарадњу са међународним партнерима и институцијама за образовање и усавршавање службеника у јавној управи; учествује у припреми прилога за израду стратешких докумената од значаја за остваривање обавеза Академије које проистичу из међународних споразума; прати упоредну праксу у области стручног усавршавања и развоја земаља у окружењу и шире; врши припрему за учешће представника Академије на међународним конференцијама и скуповима; припрема посете међународних делегација; учествује у припреми презентација Академије на међународним скуповима; припрема извештаје о свом раду и друге извештаје; обавља и друге послове по налогу руководиоца Групе.
Услови: Стечено високо образовање из научне, односно стручне области у оквиру образовно-научног поља друштвено-хуманистичких наука или из научне области организационих наука на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, мастер струковним студијама, односно на основним студијама у трајању од најмање четири године или специјалистичким студијама на факултету, најмање једна година радног искуства у струци или најмање пет година радног стажа у државним органима, положен државни стручни испит и потребне компетенције за радно место. 

Висина основне плате: 82.850 динара (нето)

Место рада: Београд, Војводе Степе 51.

III   Фазе изборног поступка и учешће кандидата: Изборни поступак спроводи се из више обавезних фаза у којима се проверавају опште функционалне, посебне функционалне и понашајне компетенције и фазе у којој се спроводи интервју са Комисијом.
Кандидатима који учествују у изборном поступку прво се проверавају опште функционалне компетенције, и то:
 
• „Организација и рад државних органа РС“ - провераваће се путем теста (писано),  
• „Дигитална писменост“ - провераваће се решавањем задатака  (практичним радом на рачунару), 
• „Пословна комуникацијa“ - провераваће се писаном симулацијом.

Напомена: У погледу провере опште функционалне компетенције „Дигитална писменост“, ако поседујете важећи сертификат, потврду или други одговарајући доказ о познавању рада на рачунару, на траженом нивоу и желите да на основу њега будете ослобођени тестирања компетенције – Дигитална писменост, неопходно је да уз пријавни образац (уредно и у потпуности попуњен у делу *Рад на рачунару), доставите и тражени доказ у оригиналу или овереној фотокопији.
Комисија ће на основу приложеног доказа донети одлуку да ли може или не може да прихвати доказ који сте приложили уместо тестовне провере. 
Информације о материјалима за припрему кандидата за проверу општих функционалних компетенција могу се наћи на сајту Службе за управљање кадровима, www.suk.gov.rs.

IV Провера посебних функционалних компетенција: Након пријема извештаја о резултатима провере општих функционалних компетенција, међу кандидатима који су испунили мерила за проверу општих функционалних компетенција, врши се провера посебних функционалних компетенција, и то за:

        1) радно место руководилац Групе за комуникацију и координацију:
-Посебна функционална компетенција за област рада послови руковођења (управљање људским ресурсима базирано на компетенцијама) – провераваће се усмено путем симулације;
-Посебна функционална компетенција за област рада послови односа са јавношћу (односи с медијима и менаџмент догађаја), провераваће се усмено путем симулације;
-Посебна функционална компетенција за радно мест- планска документа, прописи и акти из надлежности и организације органа (Закон о Националној академији за јавну управу), провераваће се усмено путем симулације. 

       2)   радно место за међународну сарадњу:
-Посебна функционална компетенција за област рада послови међународне сарадње и европских интеграција (поступак планирања и организовања билатералне и мултилатералне сарадње) провераваће се усмено путем симулације, 
-Посебна функционална компетенција у области рада стручно-оперативни послови (методе и технике опсервације, прикупљања и евидентирања података) провераваће се усмено путем симулације, 
-Посебна функционална компетенција за радно место: планска документа, прописи и акти из надлежности и организације органа (Закон о Националној академији за јавну управу), провераваће се усмено путем симулације.

Информације за припрему кандидата за проверу посебних функционалних компетенција могу се наћи на сајту Националне академије за јавну управу www.napa.gov.rs .

V Понашајне компетенције (управљање информацијама, управљање задацима и остваривање резултата, оријентација ка учењу и променама, изградња и одржавање професионалних односа, савесност, посвећеност и интегритет, управљање људским ресурсима*), провераваће се путем психометријских тестова и интервјуа базираног на компетенцијама(усмено). 

*Понашајна компетенција управљање људским ресурсима проверава се само код кандидата који конкуришу за радно место број 1). 

VI Процена мотивације за рад на радном месту и прихватање вредности државних органа провераваће се путем интервјуа са Комисијом (усмено).

VII Адреса на коју се подноси попуњен образац пријаве за конкурс: Пријаве на јавни конкурс шаљу се поштом на адресу Национална академија за јавну управу, Булевар Михајла Пупина 2, 11070  Нови Београд или се предају непосредно на писарници, са назнаком „За јавни конкурс за попуњавање извршилачких радних места”.

VIII Лица које је задужено за давање обавештења: Ивана Ајтић Курмазовић, телeфон: 011/ 7357-113 од 9.00 до 11.00 часова.

IX  Општи услови за запослење: држављанство Републике Србије; да је учесник конкурса пунолетан; да учеснику конкурса раније није престајао радни однос у државном органу због теже повреде дужности из радног односа и да није осуђиван на казну затвора од најмање шест месеци.

X  Рок за подношење пријава: рок за подношење пријаве је 15 (петнаест) дана и почиње да тече наредног дана од дана оглашавања конкурса у периодичном издању огласа Националне службе за запошљавање.

XI  Пријава на јавни конкурс врши се на Обрасцу пријаве који је доступан на интернет презентацији Службе за управљање кадровима и Националне академије за јавну управу  или у штампаној верзији на писарници Националне академије за јавну управу, Булевар Михајла Пупина 2, Нови Београд.

Приликом предаје пријаве на јавни конкурс пријава добија шифру под којом подносилац пријаве учествује у даљем изборном поступку. Подносилац пријаве се обавештава о додељеној шифри у року од три дана од пријема пријаве, достављањем наведеног податка на начин који је у пријави назначио за доставу обавештења.
XII  Докази које прилажу кандидати који су успешно прошли фазе изборног поступка пре интервјуа са Конкурсном комисијом: оригинал или оверена фотокопија уверења о држављанству; оригинал или оверена фотокопија извода из матичне књиге рођених; оригинал или оверена фотокопија дипломе којом се потврђује стручна спрема; оригинал или оверена фотокопија доказа о положеном државном стручном испиту за рад у државним органима (кандидати са положеним правосудним испитом уместо доказа о положеном државном стручном испиту, подносе доказ о положеном правосудном испиту); оригинал или оверена фотокопија доказа о радном искуству у струци (потврда, решење и други акти из којих се види на којим пословима, у ком периоду и са којом стручном спремом је стечено радно искуство) и оригинал или оверена фотокопија потврде да кандидату раније није престајао радни однос у државном органу због теже повреде радне дужности из радног односа издате од стране државних органа у коме је учесник јавног конкурса био у радном односу.
Напомена: Пример правилно попуњене потврде од послодавца може се погледати на блогу Службе за управљање кадровима (https://kutak.suk.gov.rs/vodic-za-kandidate) у одељку ,,Предаја докумената.” У оквиру корака “Предаја докумената” можете преузети шаблон потврде коју послодавац може да попуни.
Државни службеник који се пријављује на јавни конкурс, уместо уверења о држављанству и извода из матичне књиге рођених подноси решење о распоређивању или премештају на радно место у органу у коме ради или решење да је нераспоређен.

Сви докази се прилажу у оригиналу или у фотокопији која је оверена код јавног бележника (изузетно у градовима и општинама у којима нису именовани јавни бележници, приложени докази могу бити оверени у основним судовима, судским јединицама, пријемним канцеларијама основних судова, односно општинским управама као поверени посао). 

Као доказ се могу приложити и фотокопије докумената које су оверене пре 1. марта 2017. године у основним судовима, односно општинским управама.

Сви докази прилажу се на српском језику, у супротном морају бити преведени и оверени од стране овлашћеног судског тумача. Диплома којом се потврђује врста и степен стручне спреме/образовања, а која је стечена у иностранству мора бити нострификована у складу са Законом о високом образовању (,,Службени гласник РС”, бр. 88/17, 73/18, 27/18 – др. закон, 67/19, 6/20 – др. закони, 11/21 – аутентично тумачење, 67/21, 67/21 – др. закон, 76/23 и 19/25). 

Напомена: Документа о чињеницама о којима се води службена евиденција су: уверење о држављанству, извод из матичне књиге рођених, уверење о положеном државном стручном испиту за рад у државним органима/уверење о положеном правосудном испиту. Одредбом члана 9. и члана 103. Закона о општем управном поступку („Службени гласник РС“, бр. 18/16, 95/18 и 2/23) прописано је, између осталог, да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама. Потребно је да кандидат у делу изјава у обрасцу пријаве заокружи на који начин жели да се прибаве његови подаци из службених евиденција. 

XIII Рок за подношење доказа: кандидати који су успешно прошли претходне фазе изборног поступка, пре интервјуа са Конкурсном комисијом позивају се да у року од  (5) пет радних дана од дана пријема обавештења доставе наведене доказе који се прилажу у конкурсном поступку.

Кандидати који не доставе наведене доказе који се прилажу у конкурсном поступку, односно који на основу достављених или прибављених доказа не испуњавају услове за запослење, писмено се обавештавају да су искључени из даљег изборног поступка.

Докази се достављају на адресу писарнице Националне академије за јавну управу, Булевар Михајла Пупина 2, Нови Београд. 

XIV Трајање радног односа: Радни однос се заснива на неодређено време.
Кандидати који први пут заснивају радни однос у државном органу подлежу пробном раду у трајању од шест месеци. Кандидати без положеног државног стручног испита примају се на рад под условом да тај испит положе до окончања пробног рада.
Сагласно члану 9. Закона о државним службеницима кандидатима при запошљавању у државни орган под једнаким условима доступна су сва радна места и избор кандидата врши се на основу провере компетенција. 
XV Провера компетенција учесника конкурса проверава се у изборном поступку: 
Са учесницима конкурса чије су пријаве благовремене, допуштене, разумљиве, потпуне и који испуњавају услове предвиђене огласом о јавном конкурсу, на основу података наведених у обрасцу пријаве на конкурс, изборни поступак ће се спровести, почев од 19. новембра 2026. године, о чему ће учесници конкурса бити обавештени  на e-mail адресе или контакт телефоне које су навели у својим пријавама.

Провера општих и посебних функционалних компетенција и понашајних компетенција  ће се обавити у Служби за управљање кадровима, у Палати ,,Србија“ Нови Београд, Булевар Михаила Пупина број 2 (источно крило).

Интервју са Конкурсном комисијом ће се обавити у просторијама Националне академије за јавну управу (Улица Војводе Степе 51) или у Служби за управљање кадровима, у Палати ,,Србија“ Нови Београд, Булевар Михаила Пупина број 2 (источно крило). 

Учесници конкурса који су успешно прошли једну фазу изборног поступка обавештавају се о датуму, месту и времену спровођења наредне фазе изборног поступка на контакте (бројеве телефона или e-mail адресе), које наведу у својим обрасцима пријаве.

XVI  Начин достављања одлуке о избору кандидата: Решење о пријему у радни однос јавно ће се објавити на веб презентацији органа и огласној табли органа у сврху обавештавања јавности и кандидата који су учествовали у изборном поступку о исходу конкурсног поступка и остваривања права на жалбу. Достава свим кандидатима који су учествовали у изборном поступку сматра се извршеном истеком 15 дана од дана објављивања решења на веб презентацији и огласној табли органа.
Напоменe: Неблаговремене, недопуштене, неразумљиве или непотпуне пријаве биће одбачене. Јавни конкурс спроводи Конкурсна комисија коју је именовао директор Националне академије за јавну управу.

Овај конкурс се објављује на web страници Националне академије за јавну управу: www.napa.gov.rs, на web страници Службе за управљање кадровима: www.suk.gov.rs, на порталу е-управе, на огласној табли, web страници и периодичном издању огласа Националне службе за запошљавање.

Сви изрази, појмови, именице, придеви и глаголи у овом огласу који су употребљени у мушком граматичком роду, односе се без дискриминације и на особе женског пола. Образац пријаве на конкурс, може се преузети на званичној  интернет презентацији Националне академије за јавну управу и Службе за управљање кадровима или у штампаној верзији на писарници Националне академије за јавну управу, Булевар Михајла Пупина 2, Нови Београд (источно крило).


